**8. Mooses – kansa nurisee -** 2. Moos. 15:22-16:36 – **Ps. 142:2 (KR38)**

Kuvat: [www.freebibleimages.org](http://www.freebibleimages.org)

**Johdanto**:

Valitatko sä koskaan mistään? Voidaanko me jotenkin määritellä onko valittaminen oikein vai väärin, kannattaako valittaa vai pitäisikö aina vain olla kiitollinen?

Raamatussa Psalmin kirjoittaja antaa meille esimerkin valituksesta, hän sanoo näin: **PS. 142:2.(KR38)**

Mitä on sellainen valittaminen, mihin Raamattu meitä ohjaa? Israelin kansa valitti tai nurisi autiomaassa, joten katsotaanpa, mitä voimme siitä oppia.

**Kuva 1**

Israelin kansa oli juuri nähnyt Jumalan tekevän hämmästyttäviä asioita, kun Hän toi heidät pois Egyptin orjuudesta. Merikin aukesi heidän edessään ja he pääsivät kuivaa maata pitkin kulkemaan. **Varmasti he seuraisivat hyvää Jumalaa valittamatta – vai seuraisivatko?** Jumalan hyvät teot olivat enää vain kaukainen muisto. Nyt he olivat autiomaassa ja vaelsivat siellä kolme päivää ilman vettä. Lapset varmasti itkivät kuumudessa ja janossa. Aikuisetkin olivat täysin uupuneita. Eläimet varmasti nääntymäisillään. **Kaikki kaipasivat vettä, sillä tilanne oli todella tukala, kun kaikkialla oli vain kuivuutta.**

**Kuva 2**

Lopulta he tulivat Maraan. Helpotuksekseen he näkivät vettä! He olivat varmasti onnesta soikeina, mutta… **Vesi olikin kitkerää, eikä sitä voinut juoda. Mikä pettymys ja ärsytys. Mitä kansa teki?** Rukoilivat Jumalalta apua… Ei. He nurisivat ja valittivat Moosekselle, ehkä he olivat tosi vihaisia. Mitä me nyt juomme, kun tämä vesikin on kitkerää? Jos ei me saada vettä, niin me kuollaan. **Jumala oli näyttänyt valtavan voimansa huolehtiessaan heistä, mutta nyt Jumala salli heille koetuksen, vaikean koetuksen, jossa heidän luottamustansa Jumalaan koeteltiin. Oliko Jumala ilkeä?**

**Ei. Jumala on aina hyvä, silloinkin kun emme ymmärrä häntä ja meistä tuntuu, että hän on ilkeä.** Sinäkin olet varmasti kokenut Jumalan hyvyyden ja avun monella tapaa, mutta samaan aikaan elämä on usein vaikeaa.Kipu kuuluu tähän elämäämme, ja se vaikuttaa kaikkeen. Joskus kipu tai vaikea tilanne kestää pitkäänkin. **Saako silloin valittaa, vai pitääkö vaan hymyillä ja sanoa, että asiat ovat hyvin, vaikkei ne oikeesti oo?** Mitäs se Psalmin kirjoittaja sanoi: **Ps. 142:2.** Kun sinulla on vaikeaa, sinua kiusataan, tai perheessäsi on ongelmia, tai sairautta, mitä tahansa, käänny Jumalan puoleen, kerro rehellisesti Jumalalle se, mikä sinusta tuntuu pahalta, mikä sattuu, mikä tuntuu vääryydeltä, tai mikä pelottaa. Vuodata sydämesi tuskasi avoimesti Jumalalle.

**Jumala tietää kaiken, joten hän ei hämmästy sinun tuskaasi ja rehellistä valitustasi hänelle.** Jumala odottaa, että sinä olet avoin ja rehellinen hänelle, ja hän rakastaa sinua. Voit sanoa Jumalalle senkin, että minusta tuntuu tänään, että sinä olet minulle ilkeä, vaikka tiedän, ettet ole, vaan rakastat minua**. (NÄYTÄ LAHJAPAKETTI) Se on lahja, että voimme valittaa tuskaamme Jumalalle.** Tällainen valitus on tuskaisen sydämen rukousta ja se on polku, joka johtaa luottamukseen ja kiitokseen Jumalaa kohtaan. Ja se polku on ristin muotinen, sillä Jeesus on sinunkin kipusi jo kantanut. Älä siis jää siihen valitukseen, älä jää katsomaan vain vaikeuksiasi. Kun olet valittanut tuskasi Jumalalle, pyydä Häntä auttamaan sinua eteenpäin ja luota sen kivun keskellä siihen, että Hän tuo sinulle avun. Saat kiittää Häntä hänen avustaan ja hyvyydestään tuskasi keskelläkin. Sinun tuskasikin ajallaan muuttuu kiitokseksi Jumalaa kohtaan. Kun on tuska, jaa se Jumalan kanssa. Kun on ilo, jaa se Jumalan kanssa.

Kun israelilaiset valittivat, mitä teki Mooses? Mooses rukoili; hän välitti sen kansan tuskaisen valituksen Jumalalle, ja pyysi apua. **2. Moos. 15:25a**

**Kuva 3**

Puunoksassa ei ollut mitään taikavoimaa, se oli ihan tavallinen oksa. Mutta Jumala käytti sitä osoittaakseen kansalleen rakastavan huolenpitonsa. He saivat vettä. Jumala sanoi israelilaisille, että jos he luottaisivat Häneen, Hän tulisi pitämään heidät turvassa. Israelilaiset jatkoivat matkaa, kunnes löysivät 12 vesilähdettä ja paljon varjoa tuovia palmupuita! He lepäsivät siellä jonkun aikaa, kunnes jaksoivat jatkaa taas matkaa. Kun Mooses toi kansansa valituksen, rukouksessa Jumalalle, hän luotti Jumalaan, he saivat avun. Tämä koettelemus johti lopulta luottamukseen ja kiitokseen.

Kansan seuraava pysähdyspaikkansa oli toisella autiomaa-alueella. He olivat väsyneitä ja hyvin nälkäisiä, mutta heillä ei ollut mitään syötävää. Nälkäisinä he olivat vihaisia ja valittivat jälleen Moosekselle. Egyptissä me saimme ruokaa kylliksemme, mutta te olette tuoneet meidät kuolemaan tänne autiomaahan. Kuinka nopeasti he olivatkaan unohtaneet vaikean elämänsä Egyptissä, ja sen, mitä Jumala oli tehnyt äsken, muuttanut kitkerän veden juotavaksi ja vienyt heidät vesilähteitten luo.

**Essi ja Elmeri**

**Kuva 4**

Mooses jälleen rukoili ja Jumala lupasi ruokkia nurisevan kansan. Mooses sanoi kansalle, että he tulevat tietämään, että Jumala toi heidät pois Egyptistä ja huomenna näkevät, kuinka suurenmoinen Hän on. Vaikka he valittivat Moosekselle, todellisuudessa he puhuivat Jumalaa vastaan. Silti Jumala heitä auttaa. Jokaisena iltana Jumala antaa heille lihaa. Jokaisena aamuna Hän antaa leipää. Heidän tulee kerätä sitä yhden päivän annos, eikä saa säästää yhtään seuraavaksi päiväksi. Kuudentena päivänä teidän tulee kerätä tarpeeksi kahdelle päivälle, sillä seitsemäntenä päivänä on lepopäivä. **Jumala sanoi tekevänsä tämän koetellakseen kansaa ja nähdäkseen luottaisivatko he Häneen ja tottelisivatko Häntä.** Uskon, että Jumala halusi heidän olevan tyytyväisiä, kun Hän ruokki heidät, sen sijaan, että valittavat puutteistaan.

**Iloitseeko Jumala siitä, jos sinä valitat aina ja kaikesta?** Äiti ja isä on ihan tyhmiä, kun en ei anna sun tehdä, mitä sinä haluat. Kotisi on liian pieni tai ei niin kiva kuin kaverilla. Ulkonäkösikään ei kelpaa sulle; olet liian pitkä tai lyhyt ja hiuksetkin ovat väärän väriset. Älypuhelimesikin on väärän merkkinen ja liian vanhanaikainen. Ja koulu on ihan surkea paikka. Ruokakaan ei oo hyvää. **Onko mukava olla sellaisen ihmisen seurassa, joka aina valittaa?** Ei; kukaan ei halua olla sellaisen lähellä. Tällainen tyytymätön valitus ei miellytä varmasti Jumalaakaan. **On siis kahdenlaista valitusta, pinnallista ”minä tahdon, mulle ei riitä” – tyytymätöntä valitusta, mikä on sama asia, kuin sanoisit Jumalalle, että en luota sinuun, että täytät tarpeeni. Ja sitten on sitä sellaista sydämestä nousevaa tuskaa ja hätää.** Jumala haluaa, että minä ja sinä olemme tyytyväisiä siihen, mitä Hän antaa meille, emmekä valittaisi turhasta. **Tyytyväisyys tarkoittaa sitä, että olet kiitollinen siitä mitä sulla on, vaikka olis vähän ja se osoittaa, että todella luotat Jumalaan,** siihen, että Hän on tarpeittesi täyttäjä, sen sijaan, että haluaisit asioita, joita sinulla ei ole.

**Kuva 5**

**Kun Mooses rukoili Jumalaa, kertoi kansa valituksen ruoan puutteesta ja Jumala auttoi…** Aivan kuten Jumala oli luvannut illalla heidän luo lensi paljon viiriäisiä. Kaikki saivat syödä kylläkseen!

**Kuva 6**

Ja seuraavana aamuna outo näky kohtasi heitä, kun he avasivat silmänsä. Maa oli valkoisenaan – ja se ei ollut lunta!

Kaikki ihmettelivät mitä se on. Se oli ohutta, rapeaa – leipää, jonka Jumala antoi heidän syödäkseen. Israelilaiset eivät olleet koskaan nähneet mitään tällaista ja antoivat sille nimeksi manna – se voitas kääntää suomeksi kysymykseksi, ”Mitä tämä on?” **He keräsivät mannaa niin kuin Jumala oli käskenyt – päivän tarpeeksi, jokainen sai kyllikseen.** Mutta jotkut säästivät seuraavaan päivään… Mitäs tapahtui? – Se säästetty manna haisi kauhealle, ja siinä oli toukkia! Jumala ei halunnut heidän varastoivan ruokaa. Hän halusi heidän luottavan Häneen jokapäiväisten tarpeiden täyttäjänä.Jumala antaa sinullekin kuhunkin päivään sen, mitä tarvitset, mutta ei välttämättä täytä varastoitamme, eikä anna apuaan etukäteen, vaan juuri siihen hetkeen, kun sitä tarvitset.

**Kuva7**

Jumalan taivaasta antama manna maistui hyvälle, ja se ravitsi heidät. Leipä toi heille ruumiillista voimaa, antoi heille elämän, etteivät he kuolleet autiomaahan. Monia vuosia myöhemmin Jeesus, puhui tästä tapauksesta. **Hän sanoi, että Hän itse on todellinen Jumalan taivaasta antama manna, leipä, joka antaa ikuisen elämän. Eli jokainen, joka uskoo Jeesukseen, saa elää ikuisesti**. Ristillä, kun Jeesus kuoli ja nousi kuolleista, Jumala näytti todellisen rakkautensa meille, joiden elämä on vaikeaa. Jumala näytti, että hänen käsissään on elämä ja toivo, silloinkin kun sinulla on tuska ja ahdistus. Tartu Jumalan lupaukseen **(RAAMATTU KÄTEEN**), että hän pitää sinusta huolen. Kun sinulla on Jeesus, sinulla on kaikki, mitä tarvitset. Mitään sen parempaa et elämässäsi voi saada. Kun sinulla on Jeesus, sinulla on ystävä, jolle voit vuodattaa aina tuskasi ja valituksesi.

Israelilaiset keräsivät mannaa päivä toisensa jälkeen. Heidän ei tarvinnut murehtia, mistä saada ruokaa syödäkseen. Ne, jotka seuraisivat Jumalan ohjeita, saivat olla tyytyväisiä Jumalan huolenpitoon. Vain sapattina, pyhäpäivänä, ei tullut mannaa eikä viiriäisiä, vaan ruoka piti kerätä jo edellisenä päivänä. Silloin ei tehty työtä, vaan levättiin, ja oltiin Jumalan kanssa.

**Kuva 8**

Jotkut menivät kuitenkin keräämään silloinkin ruokaa, mutta eivät löytäneet mitään. Jumala tahtoi ihmisten luottavan häneen ja toimivan Hänen tahtonsa mukaisesti. **Sillä, että toimi oman tahdon mukaan, ei ollut siunausta, vain tyhjyyttä.**

**Sinäkin saat luottaa Jumalaan, älä valita turhasta.** Mutta valita sinun isot ja pienemmät kipusi ja tuskasi Jumalalle, älä ikinä lopeta puhumista Jumalan kanssa. Toimi niin kuin tässä Raamatun kohdassa sanottiin: **Ps. 142:2.** Odota Jumalaa, hän tuo sinulle avun ja sinä saat kiittää häntä – tänäänkin!

**Onko väite oikein vai väärin? – ympyröi vastauksesi**

1. Israelin kansa vaelsi erämaassa kolme päivää ilman vettä. *(oikein / väärin)*
2. He tulivat Maraan ja löysivät vettä. *(oikein / väärin)*
3. Vesi Marassa oli ihanaa, virkistävää ja maukasta. *(oikein / väärin)*
4. Kansa kiitti kitkerästä vedestä Moosesta ja Jumalaa. *(oikein / väärin)*
5. Jumala koetteli kansan luottamusta, kun salli heille vaikeuksia. *(oikein / väärin)*
6. Jumala on joskus ilkeä. *(oikein / väärin)*
7. Kipu kuuluu tähän elämään ja se voi kestää joskus pitkäänkin. *(oikein / väärin)*
8. Vaikka olisi kuinka vaikeaa, pitää aina hymyillä ja olla iloinen. *(oikein / väärin)*
9. Saat kertoa tuskasi ja vaikeutesi rehellisesti Jumalalle. *(oikein / väärin)*
10. Jumala tietää kaiken, hän ei hämmästy tuskaasi ja rehellistä valitustasi hänelle. *(oikein / väärin)*
11. Tuskaisen sydämen rukous on polku luottamukseen ja kiitokseen Jumalaa kohtaan. *(oikein / väärin)*
12. Kun israelilaiset valittivat, Mooses suuttui ja mustaksi muuttui. *(oikein / väärin)*
13. Mooses taikoi vedestä juotavaa. *(oikein / väärin)*
14. Israelilaisilla oli nälkä ja he valittivat siitä jälleen Moosekselle ja Jumalalle. *(oikein / väärin)*
15. Israelilaiset luottivat kaikessa aina Jumalaan. *(oikein / väärin)*
16. Jumalaan antoi kansalla aamuisin kaurapuuroa ja iltaisin karjalanpaistia. *(oikein / väärin)*
17. Israelilaisten tuli joka aamu ja ilta kerätä ruokaa. *(oikein / väärin)*
18. Valittavan ihmisen seurassa on mukava olla. *(oikein / väärin)*
19. Jumala tahtoo, että valitamme kaikesta, mitä hän meille antaa. *(oikein / väärin)*
20. Jeesus on Jumalan antama leipä, joka antaa sinulle iankaikkisen elämän. *(oikein / väärin)*

**Essi ja Elmeri Kansa nurisee**

* **Ennen opetusta**

**Elmeri: Moi Essi! Mitä kuuluu tänään?**

Essi: Huonoa! Kaikki on huonosti!

**Elmeri: Miten niin?**

Essi: Mun isoveli sai tänään upouuden älypuhelimen, mutta mä en saanut. Mulla on vaan tuollainen ikivanha kännykkä.

**Elmeri: Kännykän takiako kaikki on huonosti?**

Essi: Joo! Tai on monet muutkin asiat huonosti. Koulussa oli pahaa ruokaa. Opettaja on ihan kummallinen. Seuraavan lomaan on vielä liian pitkä aika.

**Elmeri: Eikö koulussa oo muka mitään hyvää?**

Essi: Ei. Eikä kotonakaan. Meillä on aivan liian pieni asunto, kun asutaan kerrostalossa. Mä haluisin asua isossa omakotitalossa. Sitä paitsi meidän äiti ei osta koskaan mulle mitään, toisin kuin naapurin Saana saa koko ajan kaikkea kivaa.

**Elmeri: Voi Essi! Ootko koskaan ajattelut, mitä kaikkea hyvää sinä olet saanut?**

Essi: En mitään. Mulla on hassut hiukset, outo nenä, iso suu… Enkä voittanut koulun arpajaisissakaan mitään. Mites sulla menee?

**Elmeri: No, kiitos ihan hyvin menee.**

Essi: Ihan varmastiko? Sä oot ollut lähipäivinä niin hiljainen, et ollenkaan oma itsesi.

**Elmeri: Ai, joo. No, onhan mulla ollut aika vaikeaa koulussa, kun mua kiusataan, mutta ei pidä valittaa. Monet muut asiat on hyvin.**

Essi: Elmeri, ei kuulosta nyt hyvältä. Ootko sä puhunut asioistasi jollekin muulle?

**Elmeri: Mä oon oppinut, ettei pidä valittaa, pitää ajatella vain positiivisesti. Ja nekin, jotka tietävät tuskastani, sanovat, että oletpa sinä reipas poika, kun selviät noin hyvin, vaikka on vaikeaa.**

Essi: Hmm. minusta tuntuu, että mun pitäis oppia olemaan valittamatta turhasta, mutta sä tarvitsit kyllä löytää jonkun, jolla voisit tuskasi kertoa.

**Elmeri: Taidat olla oikeassa. Mutta jospa nyt ollaan molemmat hetki hiljaa, valittamatta mistään, ja kuunnellaan, mitä Jumala puhuu meille Raamatun kautta.**

**Essi ja Elmeri Kansa nurisee**

* **opetuksen jälkeen**

**Essi: Voi Mooses raukkaa! Hän hyvää hyvyyttään auttaa kansaansa, mutta ne vaan valittaa ja tahtois takas Egyptiin.**

Elmeri: Olikohan Jumalakaan kovin iloinen kansansa valituksesta?

**Essi: Tuskinpa, vaikka uskollisesti jaksaakin meitä valittajia aina kuunnella.**

Elmeri: Mut mä haluun kyllä tietää, miten Jumala tällä kertaa nurisevaan kansaansa suhtautui.

**Essi ja Elmeri Kansa nurisee**

* **opetuksen jälkeen**

**Elmeri: Mä en oo aiemmin tiennyt, että Raamattu antaa meille mallin, kuinka Jumalalle voi valittaa siitä, mikä sattuu ja tuntuu pahalta.**

Essi: Mäkin oon ajatellut, että Jumalalle pitää puhua aina kiittäen, eikä pidä valittaa.

**Elmeri: Mut onneksi saan kertoa tuntoni Jumalalle rehellisesti, hän ei hämmästy vaikka olisin vihainen ja mua sattuu, vaan Hän aina rakastaa mua.**

Essi: Ja se johtaa myös siihen, että sinä voit luottaa Jumalan apuun ja oot kiitollinen häntä kohtaan.

**Elmeri: Juuri näin! Mä aion tänään jo kertoa Jumalalle, miltä musta tuntuu, kun mua on kiusattu koulussa. Oon kertonut siitä kyllä jo iskälle ja äitille, ja ne kyllä auttaa, mutta en oo osannut enkä uskaltanut siitä Jumalan kanssa jutella.**

Essi: Hyvä Elmeri! Se varmasti helpottaa sua! Mä myös rukoilen sun puolesta!

**Elmeri: Mutta saitko sä mitään vinkkiä siihen, miten voisit oppia olemaan tyytyväinen, sen sijaan että valittaisit turhasta?**

Essi: Joo, mä luulen, että paras tapa oppia olemaan kiitollinen, on tuntea paremmin Jumalaa ja Raamattua. Silloin ymmärrän, mitä kaikkea hyvää Jumala on mulle antanut.

**Elmeri: Niin, todellinen tyytyväisyys ei tule koskaan mistään tavarasta, ei ruoasta, eikä ulkonäöstämme, vaan Jumalalta.**

Essi: Sen kun muistas aina, niin elämä ois paljon mukavampaa.

**Elmeri: Ja muillakin ihmisillä ois paljon mukavampaa meidän seurassamme.**

Essi: Todellakin! Anteeksi Elmeri, kun mä äsken vaan valitin kaikesta.

**Elmeri: Saat anteeksi! Ehkä meidän olisi hyvä opetella yhdessä kiittämään Jeesusta, mutta myös tuomaan rehellisesti vaikeat asiatkin hänelle.**

Essi: Jeps! Mä voin heti aloittaa tuon kiitososuuden: Kiitos Jeesus tästä isosta suusta ja höpsöstä tukasta, mitkä oot mulle antanut.

**Elmeri: Oot hassu, Essi!**

Essi: Mutta Elmeri, mehän voitas oikeesti rueta tekemään sellaista kiitoskirjaa. Kirjoitettas sinne vaikka joka päivä kolme asiaa, mistä ollaan kiitollisia.

**Elmeri: Hei, loistoidea! Sehän tarkoittaa sitä, että me keskitytään siihen, mikä on hyvää ja valittaminen jää vähemmälle!**

Essi: Nyt siis vaan lähdetään etsimään kynä ja vihko, mihin kirjoitellaan.

**Elmeri: Jeps, niin teemme!**